
    545400 SIGHIŞOARA
Str. Muzeului nr. 7, Tel./Fax 0265 – 771278
H O T Ă R Â R E A NR. 303
                                                            din 24 noiembrie 2022

privind modificarea unor contracte de concesiune

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 35.708/09.11.2022 şi la Consiliul Local Sighișoara cu nr. 36.937/18.11.2022, de referatul de aprobare, înregistrat cu nr. 35.710/09.11.2022, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere adresa înregistrată la instituția noastră cu nr. 31.290/29.09.2022, prin care, pe lângă altele, Orange România Communications S.A. depune documente în dovedirea schimbării denumirii firmei din Telekom România Communications S.A. în Orange România Communications S.A., respectiv: Hotărârea Adunării Generale Extraordinare a Acționarilor Telekom România Communications S.A. din data de 10 februarie 2022, Certificatul de înregistrare la Oficiul Național al Registrului Comerțului și Certificat de înregistrare mențiuni;

Având în vedere că Municipiul Sighișoara, în calitate de concedent, are încheiat contractul de concesiune cu nr. 4/5.841/22.10.1993 cu S.C. Romtelecom S.A., în calitate de concesionar;

Având în vedere contractul de concesiune nr. 4/5.841/22.10.1993, astfel cum a fost modificat și completat prin acte adiționale, având ca obiect terenul situat în Municipiul Sighișoara, str. M. Viteazu, nr. 80, înscris în C.F. nr. 7509 sub nr. top. 3364/1/1/1/2, în suprafață de 450 mp. (300 mp. adjudecați la licitație publică și 150 mp. aprobați prin Hotărârea Consiliului Local Sighișoara nr. 29/27.07.1995), destinat construirii unei centrale telefonice;

Având în vedere că potrivit documentelor aflate la dosarul concesiunii, Direcția de Telecomunicații Mureș (cea cu care a fost încheiat inițial contractul mai sus menționat) era parte a Regiei Autonome Romtelecom, aparținând de Ministerul Comunicațiilor ca operator de stat, iar potrivit informațiilor regăsite în mediul on-line, Romtelecom a devenit societate pe acțiuni și a fost privatizată, iar în urma procesului de rebranding, fostul Romtelecom S.A. devine Telekom Romania Communications S.A., oferind serviciile fixe de telecomunicații și apoi, Compania Telekom Romania Communications se redenumește Orange Romania Communications;

Având în vedere că terenul care face obiectul contractului de concesiune antemenționat este înscris, actualmente, în C.F. nr. 50277 Sighișoara (nr. C.F. vechi: 9573) sub nr. top. 3364/1/1/1/2, ca aparținând Statului Român și în contabilitatea Municipiului Sighișoara este evidențiat, ca parte a domeniului privat, sub nr. de inventar 51.001;

Având în vedere vechimea contractului de concesiune nr. 4/5.841/22.10.1993, precum și schimbările legislative cu privire la concesiunea bunurilor intervenite de la data încheierii acestuia și până în prezent;

Având în vedere valoarea superioară a redevenței aferente contractului de concesiune nr. 4/5.841/22.10.1993, la care s-a ajuns în prezent ca urmare a aplicării prevederilor contractuale asupra valorii inițiale a redevenței stabilite prin contractul de concesiune, respectiv 8.753,16 lei/an față de 3.060,00 lei/an – valoarea calculată prin aplicarea prevederilor art. 13 alin. (1) și art. 17 din Legea nr. 50/1991 privind autorizarea executării lucrărilor de construcţii, republicată, cu modificările și completările ulterioare și de 8.100,00 lei/an  - valoarea calculată conform pct. 29 din anexa nr. 1 la Hotărârea Consiliului Local Sighișoara nr. 234/19.12.2019 privind stabilirea tarifelor de bază lunare pe mp. pentru spațiile cu altă destinație decât locuințe și terenurile aferente acestora și pentru terenurile destinate construirii de spații cu altă destinație decât locuințe, care aparțin domeniului public și privat al Municipiului Sighișoara;

Având în vedere adresa înregistrată la Municipiul Sighișoara cu nr. 34.310/27.10.2022, prin care este pusă la dispoziția instituției informarea privind acțiunea de rebranding din data de 13.09.2014 în urma căreia societatea Cosmote Romanian Mobile Telecommunications S.A. își schimbă denumirea în Telekom Romania Mobile Communications S.A., precum și adresa, înregistrată la Municipiul Sighișoara cu nr. 34.056/25.10.2022, prin care suntem informați cu privire la noua adresă a sediului social al Telekom Romania Mobile Communications S.A.; 

Având în vedere că Municipiul Sighișoara, în calitate de concedent, are încheiat cu S.C. Cosmote Romanian Mobile Telecommunications S.A., în calitate de concesionar, contractul de concesiune nr. 16/14.659/24.08.2007, având ca obiect terenul situat în Municipiul Sighișoara, Unitatea de bază V, Unitatea administrativă 99 C, dat în administrarea ROMSILVA Mureș, în suprafață de 420 mp. (în care este inclus și accesul la teren, respectiv drumul forestier lung de 40 metri, lat de 3 metri, adică suprafața de 120 mp.), cu destinația de construcție a unui turn de telefonie mobilă;

Având în vedere că în contabilitatea Municipiului Sighișoara acest teren este evidențiat ca parte a domeniului privat, sub nr. de inventar 51.041;
Având în vedere vechimea contractului de concesiune nr. 16/14.659/24.08.2007, precum și schimbările legislative cu privire la concesiunea bunurilor intervenite de la data încheierii acestuia și până în prezent;

Având în vedere valoarea redevenței aferente contractului de concesiune nr. 16/14.659/24.08.2007, la care s-a ajuns în prezent prin aplicarea indicelui de inflație la valoarea inițială din contract și faptul că aplicarea prevederilor art. 13 alin. (1) și art. 17 din Legea nr. 50/1991 privind autorizarea executării lucrărilor de construcţii, republicată, cu modificările și completările ulterioare pentru stabilirea valorii terenului antemenționat prin efectuarea unui raport de evaluare întocmit de un evaluator autorizat ar genera costuri suplimentare în sarcina Municipiului Sighișoara, fără a exista garanția rezultării unei valori superioare, ținând cont de categoriile de folosință a terenului concesionat; 

Având în vedere recomandările făcute cu privire la contractele de concesiune prin scrisoarea cu nr. 53/12.01.2022, înregistrată la Municipiul Sighișoara cu nr. 1.641/18.01.2022, de către Camera de Conturi Mureș în urma desfășurării acțiunii de audit pe tema „Eficacitatea asocierii în participațiune, concesionării și închirierii bunurilor din domeniul public și privat al municipiilor”, acțiune în urma căreia a fost întocmit Raportul de audit al performanței pe aceeași temă, înregistrat la Municipiul Sighișoara cu nr. 35.706/17.12.2021;

Având în vedere prevederile Ordonanţei de Urgență a Guvernului nr. 57/2019 privind Codul administrativ, cu modificările şi completările ulterioare, cu precădere prevederile art. 302 - 331, respectiv art. 362 alin. 3 din aceasta;

Având în vedere prevederile art. 871 - 873 din Legea nr. 287/2009 privind Codul civil, republicat, cu modificările şi completările ulterioare;

Având în vedere prevederile Legii nr. 227/2015 privind Codul fiscal, cu modificările şi completările ulterioare;

Având în vedere prevederile Legii nr. 207/2015 privind Codul de procedură fiscală, cu modificările şi completările ulterioare; 
Având în vedere Raportul de specialitate al Serviciului Evidența Patrimoniului și Fond Locativ, înregistrat cu nr. 35.709/09.11.2022, prin care se propune modificarea unor contracte de concesiune;
   Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (1), alin. (2) lit. „c”, alin. (6) lit. „b” și alin. (14), art. 139 alin. (1) și alin. (3) lit. „g” și a art. 196 (1) lit. „a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

        H O T Ă R Ă Ş T E:

Art. I. Se aprobă modificarea contractului de concesiune nr. 4/5.841/22.10.1993, cu modificările și completările ulterioare, încheiat între Municipiul Sighișoara, în calitate de concedent și S.C. Romtelecom S.A., în calitate de concesionar, având ca obiect terenul situat în Municipiul Sighișoara, str. Mihai Viteazu, nr. 80, înscris în C.F. nr. 7509 sub nr. top. 3364/1/1/1/2, în suprafață de 450 mp. (300 mp. adjudecați la licitație publică și 150 mp. aprobați prin Hotărârea Consiliului Local Sighișoara nr. 29/27.07.1995), destinat construirii unei centrale telefonice, astfel:
(1) Concesionarul din contractul de concesiune nr. 4/5.841/22.10.1993 se va identifica sub denumirea Orange Romania Communications S.A. și datele de identificare aferente.
(2) Alineatul 1 al Capitolului II. Obiectul contractului din contractul de concesiune se actualizează cu noile date de identificare ale terenului, urmând a avea următorul conținut:

„Obiectul contractului de concesiune îl constituie terenul intravilan, cu suprafața de 450,00 mp. și categorie de folosință curți - construcții, situat în Municipiul Sighișoara, str. Mihai Viteazu, nr. 80, jud. Mureș, înscris în C.F. nr. 50277 Sighișoara (nr. C.F. vechi: 9573), sub nr. top. 3364/1/1/1/2, pe care este edificată construcția C1 – Centrală telefonică automată, înscrisă sub nr. top. 3364/1/1/1/2-C1, proprietate a Orange Romania Communications S.A.”

(3) Capitolul III. Termenul contractual din contractul de concesiune se modifică și va avea următorul conținut:

„Durata concesiunii este de 49 (patruzeci și nouă) de ani.”

(4) Capitolul IV. Prețul contractului din contractul de concesiune se completează cu următoarele paragrafe și va avea următorul conținut:

„Redevența se va indexa anual prin aplicarea indicelui de inflație, comunicat de Institutul Național de Statistică, fără a fi necesară încheierea unui act adiţional în acest sens.  

Întârzierile la plată a redevenței se penalizează cu 1% din cuantumul redevenței neachitate în termen, calculată pentru fiecare lună sau fracţiune de lună, începând cu ziua imediat următoare termenului de scadenţă şi până la data stingerii sumei datorate, inclusiv. Cuantumul penalităților poate suferi modificări în funcție de reglementările legale în vigoare, aplicabile, modificarea acestora se va face prin efectul legii (operând ope legis), fără a fi necesară încheierea unui act adițional în acest sens.

În cazul întârzierilor la plata redevenței mai mari de 90 de zile se va proceda la rezilierea de drept a contractului de concesiune, fără vreo altă formalitate prealabilă şi fără intervenţia instanţei de judecată, concesionarul urmând să plătească atât redevența datorată până la eliberarea efectivă a imobilului, cât și penalitățile prevăzute în contract, concomitent cu eliberarea amplasamentului.”

(5) Capitolul V. Modalitatea de plată a prețului din contractul de concesiune se modifică și va avea următorul conținut:

„Redevența se va achita în două rate semestriale egale, cu termenul scadent la 31 martie, respectiv 30 septembrie a fiecărui an.

Plata redevenței se poate face în numerar, la casieriile Municipiului Sighișoara, on-line prin ghiseul.ro (Sistemul Național Electronic de Plată Online cu Cardul Bancar) sau prin virament în contul concedentului RO63TREZ47821A300530XXXX, deschis la Trezoreria Sighișoara.”

(6) Capitolul VII. Dreptul și obligațiile părților contractuale, teza Concesionarul se obligă, din contractul de concesiune se completează cu următoarele litere:

„i. - să asigure exploatarea eficientă, în regim de continuitate şi permanenţă, a bunurilor care fac obiectul concesiunii.

j. - să înregistreze contractul de concesiune şi să facă operările necesare în Cartea Funciară în termen de 30 zile calendaristice de la semnarea actului adițional, cheltuielile pentru aceste operaţiuni fiind suportate de concesionar;

k. - să achite taxa de teren precum şi orice alte taxe potrivit actelor normative şi a hotărârilor Consiliului Local Sighișoara, aplicabile, după caz, sens în care are obligaţia să declare contractul de concesiune la Biroul Impozite şi Taxe din cadrul Primăriei Municipiului Sighișoara, în termen de 30 de zile de la încheierea acestuia.”

(7) Capitolul X. Dispoziții finale din contractul de concesiune se completează cu următoarele:

„Pe toată durata contractului, concesionarului îi este interzisă cesionarea sau subconcesionarea contractului de concesiune sau cedarea sub orice formă, totală sau parţială, a terenului concesionat.

Terenul care face obiectul concesionării este destinat exclusiv uzului concesionarului.

Redevenţa neachitată la termenele stabilite prin contract reprezintă creanţă bugetară certă, lichidă şi exigibilă provenită dintr-un raport juridic contractual, care se transformă în venit la bugetul local, iar prezentul contract constituie titlu executoriu.” 
Art. II. (1) Modificările menționate la articolul precedent vor fi cuprinse într-un act adițional la contractul de concesiune inițial.

(2) Restul clauzelor cuprinse în contractul de concesiune nr. 4/5.841/22.10.1993, cu modificările și completările ulterioare, rămân nemodificate.
Art. III. Se aprobă modificarea contractului de concesiune nr. 16/14.659/24.08.2007, încheiat între Municipiul Sighisoara, în calitate de concedent și S.C. Cosmote Romanian Mobile Telecommunications S.A., în calitate de concesionar, având ca obiect terenul situat în Municipiul Sighișoara, Unitatea de bază V, Unitatea administrativă 99 C, dat în administrarea ROMSILVA Mureș, în suprafață de 420 mp. (în care este inclus și accesul la teren, respectiv drumul forestier lung de 40 metri, lat de 3 metri, adică suprafața de 120 mp.), cu destinația de construcție a unui turn de telefonie mobilă, astfel:

(1) Concesionarul din contractul de concesiune se va identifica sub denumirea Telekom Romania Mobile Communications S.A. și datele de identificare aferente.

(2) Art. 10 din cuprinsul Capitolului IV. Redevența, din contractul de concesiune se modifică și va avea următorul conținut:

„Art. 10. Sumele ce constituie redevență se vor plăti în două rate semestriale egale, cu termenul scadent la 31 martie, respectiv 30 septembrie a fiecărui an.”

(3) Art. 11 din cuprinsul Capitolului IV. Redevența, din contractul de concesiune se modifică și va avea următorul conținut:

„Art. 11. Redevența se va indexa anual prin aplicarea indicelui de inflație, comunicat de Institutul Național de Statistică, fără a fi necesară încheierea unui act adiţional în acest sens.”

(4) Art. 12 din cuprinsul Capitolului IV. Redevența, din contractul de concesiune se modifică și va avea următorul conținut:

„Art. 12. Plata redevenței se poate face în numerar la casieriile Municipiului Sighișoara, on-line prin ghiseul.ro (Sistemul Național Electronic de Plată Online cu Cardul Bancar) sau prin virament în contul concedentului RO63TREZ47821A300530XXXX, deschis la Trezoreria Sighișoara.”

(5) Art. 17 din cuprinsul Capitolului VII. Răspunderea părților, din contractul de concesiune se modifică și va avea următorul conținut:

„Art. 17. Întârzierile la plată a redevenței se penalizează cu 1% din cuantumul redevenței neachitate în termen, calculată pentru fiecare lună sau fracţiune de lună, începând cu ziua imediat următoare termenului de scadenţă şi până la data stingerii sumei datorate, inclusiv. Cuantumul penalităților poate suferi modificări în funcție de reglementările legale în vigoare, aplicabile, modificarea acestora se va face prin efectul legii (operând ope legis), fără a fi necesar încheierea unui act adițional în acest sens.

În cazul întârzierilor la plata redevenței mai mari de 90 de zile se va proceda la rezilierea de drept a contractului de concesiune, fără vreo altă formalitate prealabilă şi fără intervenţia instanţei de judecată, concesionarul urmând să plătească atât redevența datorată până la eliberarea efectivă a imobilului, cât și penalitățile prevăzute în contract, concomitent cu eliberarea amplasamentului.”

(6) Art. 24 din cuprinsul Capitolului XII. Alte clauze, din contractul de concesiune se completează cu încă două alineate, cu următorul conținut:

„Terenul care face obiectul concesionării este destinat exclusiv uzului concesionarului.

Redevenţa neachitată la termenele stabilite prin contract reprezintă creanţă bugetară certă, lichidă şi exigibilă provenită dintr-un raport juridic contractual, care se transformă în venit la bugetul local, iar prezentul contract constituie titlu executoriu.”

Art. IV. (1) Modificările menționate la articolul precedent vor fi cuprinse într-un act adițional la contractul de concesiune inițial.

(2) Restul clauzelor cuprinse în contractul de concesiune nr. 16/14.659/24.08.2007, cu modificările și completările ulterioare, rămân nemodificate.

Art. V. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Serviciul Evidența Patrimoniului și Fond Locativ, Biroul Buget, Contabilitate, Salarizare – Direcția Economică şi Biroul Juridic din cadrul Municipiului Sighişoara.

Art. VI. Prin grija doamnei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro.

PREŞEDINTE DE ŞEDINŢĂ,

  

     Groza Tudorel - Claudiu           
                                              Contrasemnează pentru legalitate
                                      SECRETARUL GENERAL al municipiului,

                                                  Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;

  1 ex. Direcţia Arhitect Șef;

  2 ex. Serviciul Evidența Patrimoniului și Fond Locativ;

  1 ex. Biroul Buget, Contabilitate, Salarizare – Direcția Economică;

  1 ex. Biroul Impozite și Taxe – Direcția Economică;

  1 ex. Biroul Juridic;
  1 ex. Orange Romania Communications S.A.;

  1 ex. Telekom Romania Mobile Communications S.A.
14 ex.

B.A.
	PROCEDURI OBLIGATORII ULTERIOARE ADOPTĂRII HOTĂRÂRII CONSILIULUI LOCAL NR. 303/24.11.2022

	Operațiuni efectuate
	Data

ZZ/LL/AN
	Semnătura persoanei responsabile să efectueze procedura

	1
	2
	3

	Adoptarea hotărârii s-a făcut cu majoritate

□ simplă         □ absolută

□ calificată


	…./…./….
	

	Comunicarea către primar
	…./…./….
	

	Comunicarea către prefectul județului
	…./…./….
	

	Aducerea la cunoștința publică
	…./…./….
	

	Comunicarea, numai în cazul celei cu caracter individual
	…./…./….
	

	Hotărârea devine obligatorie sau produce efecte juridice, după caz
	…./…./….
	


